ก้างปลาทูติดคอค่ะ ไปพบมาได้ส่องกล้องและเอกซ์เรย์แต่แจ้งว่าไม่พบอะไร และได้ให้ยาแก้อักเสบมากิน ซึ่งหลังจากกลับมาจากโรงบาลมีอาการเจ็บคอเหมือนคออักเสบและยังรู้สึกเจ็บเหมือนโดนเข็มเล็กๆทิ่มในบ้างทีค่ะ ควรทำยังไงดีคะ มีโอกาสที่จะหายเองมั้ยคะ
สวัสดีค่ะ ก้างปลาติดคออาจเกิดจากการเผลอกลืนอาหารแบบไม่ทันระวังและอาจก่อให้เกิดความระคายเคืองและสร้างความรำคาญใจ และในบางครั้งก็อาจเป็นอันตรายถึงขั้นเกิดแผลบริเวณหลอดอาหาร ทำให้รู้สึกเจ็บทุกครั้งที่กลืนได้ซึ่งหากได้พบแพทย์เพื่อตรวจทั้งส่องกล้องและเอ็กซเรย์แล้วไม่พบอะไรชัดเจน ก็อาจจะเป็นตัวก้างปลาที่ขนาดไม่ใหญ่มาก หรือก็คือลงผ่านหลอดอาหารไปแล้ว แต่หากยังมีอาการเจ็บอยู่ตลอดลึกๆ ควรต้องเฝ้าดูอาการเป็นเวลา 24 ชั่วโมง โดยวัตถุส่วนใหญ่จะเคลื่อนผ่านระบบย่อยอาหารและถูกกำจัดออกจากร่างกายด้วยการขับถ่ายได้เองภายใน 7-10 วัน ถ้ายังมีอาการมากในระหว่างนี้ อาจต้องกลับไปพบแพทย์ แพทย์อาจทำเอกซเรย์เป็นระยะเพื่อดูว่าวัตถุนั้นยังติดค้างอยู่ในร่างกายหรือไม่ร่วมด้วยได้